"It-tagħlim online huwa tajjeb imma diffiċli għalina l-ġenituri" Miktub minn Carmen Cachia Ilbieraħ l-istudenti f'Malta, mill-kbar saż-żgħar, bdew l-edukazzjoni tagħhom online. Dan qiegħed isir wara li pajjiżna beda jsofri numru dejjem akbar ta' infezzjonijiet u mwiet ikkawżati mill-varjant il-ġdid tal-Covid-19. Li t-tagħlim ikompli online huwa sforz pożittiv u kollettiv kemm mill-awtoritajiet, mill-għalliema, kif ukoll mill-ġenituri li għal darb'oħra ngħataw l-inkarigu li jsegwu t-tagħlim ta' wliedhom minn fuq il-kompjuters fid-djar. Fil-prattika din l-inizjattiva hija pjuttost ta' sfida li qiegħda tinħass minn għadd ta' ġenituri u dan mhux għax ma jridux jgħinu fit-tagħlim ta' wliedhom, imma minħabba diffikultajiet li din is-sistema toffri. Fi tmiem il-ġimgħa l-għalliema f'Malta ħadmu qatigħ biex ippreparaw il-lezzjonijiet online u bagħtu timetables. Annessi kien hemm struzzjonijiet varji għall-ġenituri u għall-gwardjani legali biex kollox jirnexxi. L-imejls ma naqsux u l-ġenituri min-naħa tagħhom ippruvaw jippreparaw kollox biex sal-bieraħ filgħodu, uliedhom ikunu preżenti għal-lezzjonijiet virtwali. Barra rapporti ta' diżapppunt min-naħa tat-tfal li għal darb'oħra ngħalqitilhom l-iskola, għadd ta' ġenituri jħossu li din is-sitwazzjoni m'hiex waħda faċli daqskemm wieħed forsi jaħseb. Dan għal diversi raġunijiet. Fost id-diffikultajiet li semmew lil dan il-ġurnal hija li għal kull tifel u tifla fid-dar, hemm bżonn li jkun hemm aċċess għal kompjuter jew tablet, meta hemm familji kienu jinqdew b'kompjuter wieħed. Fil-fatt minħabba din in-neċessità kkawżata mill-pandemija tal-edukazzjoni online, kien hemm min kellu jmur jixtri t-tieni u t-tielet laptop għal-lezzjonijiet online. Huwa minnu u l-ġenituri japprezzaw, li l-Gvern ħabbar li se jgħin lil dawk il-familji f'diffikultajiet finanzjarji billi jagħti tagħmir u servizz bla ħlas ta' Internet lil studenti f'diffikultajiet finanzjarji però, skont ħafna, l-għeluq tal-iskejjel tant sar ħesrem li fi żmien ix-xahar li se jkunu magħluqa l-iskejjel mhux se jilħqu japplikaw għal din l-iskema bil-konsegwenza li wliedhom jistgħu jitilfu mil-lezzjonijiet tagħhom. Diffikultà oħra li ssemmiet hija li, biex kulħadd isegwi l-lezzjonijiet tiegħu fl-istess dar, hemm bżonn ta' kamrar individwali inkella l-unika alternattiva hija li jużaw headphones għal ħin twil. Din l-aħħar għażla għal ħafna m'hiex ideali minħabba li t-tfal jiddejqu u tista' tkun ta' ħsara għall-widnejn. L-ispazju individwali qiegħed iwassal għal inkonvenjent għal ħafna u dan b'mod speċjali dawk il-ġenituri li qegħdin jippruvaw jaħdmu huma wkoll mid-dar permezz tat-teleworking. Għadd ta' ġenituri esprimew tħassib minħabba li wara l-ewwel tliet xhur ta' lockdown lura f'Marzu, qegħdin iħossuha diffiċli li għal darb'oħra għandhom quddiemhom xahar sħiħ b'dan ir-ritmu ta' ħajja, familja, skola u xogħol f'daqqa u li dan kollu se jwassal għal eżawriment personali. Il-Covid-19 huwa realtà iebsa għal kulħadd u huwa żmien ta' sagrifiċċji. Din is-sitwazzjoni iebsa hija fuq firxa globali. Wieħed jifhem u hemm bżonn li jkunu indirizzati ċerti diffikultajiet li xi wħud minna qegħdin jiffaċċjaw. Huwa minnu li hemm bżonn li kulħadd jiġbed ħabel wieħed, imma f'xi każijiet is-sitwazzjoni qiegħda tkun diffiċli mmens u ta' min jiftaħ diskussjoni fir-rigward biex l-affarijiet ikunu aktar tanġibbli. Dan billi jkun hemm għajnuna immedjata, soluzzjonijiet, kif ukoll servizzi ta' sostenn lill-familji stressati biex tkun imħarsa s-saħħa mentali tagħhom minħabba s-sitwazzjoni li ninsabu fiha.